
Uznesenie Samosudca Okresného súdu Prievidza Mgr. Radoslav Smatana, PhD. v trestnej veci odsúdeného A. B., o žiadosti o zahladenie odsúdenia, v Partizánskom dňa 30.10.2024, takto rozhodol: Podľa § 470 ods. 1 Trestného poriadku s použitím § 92 ods. 1 Trestného zákona zahladzuje odsúdenie odsúdeného A. B., nar. XX.XX.XXXX v C. D. C., trvale bytom D. XXX, z rozsudku Okresného súdu Trenčín zo dňa 15.07.2005, sp. zn. 6T/67/2005, právoplatného dňa 15.07.2005, s účinkom, že sa na odsúdeného hľadí, ako keby nebol odsúdený. odôvodnenie: Odsúdený podal dňa 20.10.2020 na Okresný súd Trenčín žiadosť o zahladenie odsúdenia z rozsudku Okresného súdu Trenčín sp. zn. 6T/67/2005. V žiadosti uviedol, že má za to, že vznikol zákonný nárok, nakoľko od jeho odsúdenia uplynula doba 15 rokov. Okresný súd Trenčín uznesením zo dňa 02.12.2020, sp. zn. 1Nt/192/2020, postúpil žiadosť odsúdeného o zahladenia odsúdenia na rozhodnutie Okresnému súdu Partizánske. Súd po oboznámení sa s obsahom pripojeného spisu Okresného súdu Trenčín sp. zn. 6T/57/2005, aktuálnym odpisom registra trestov, výsledkami lustrácií v registri obyvateľov, registri priestupkov, ZVJS, STA, správami Obvodného oddelenia PZ Partizánske a E. D., zistil nasledovný skutkový stav: Z pripojeného spisu Okresného súdu Trenčín sp. zn. 6T/67/2005 súd zistil, že odsúdený bol rozsudkom Okresného súdu Trenčín zo dňa 15.07.2005, sp. zn. 6T/67/2005 uznaný vinným z pokračovacieho trestného činu násilia proti skupine obyvateľov a proti jednotlivcovi podľa § 197a ods. 1, ods. 2 Trestného zákona účinného v čase rozhodovania a bol mu uložený trest odňatia slobody v trvaní 7 mesiacov nepodmienečne, na výkon ktorého bol zaradený do I. nápravnovýchovnej skupiny, zároveň mu bolo uložené ochranné psychiatrické liečenie ambulantnou formou. Odsúdený vykonal uložený trest odňatia slobody dňa 18.07.2005. Z pripojeného spisu Okresného súdu Bánovce nad Bebravou sp. zn. 2T/50/2009 súd zistil, že rozsudkom zo dňa 02.09.2009, č. k. 2T/50/2009-70, právoplatným dňa 02.09.2009, bol A. B. oslobodený spod obžaloby pre prečin zanedbania povinnej výživy podľa § 207 ods. 2 Trestného zákona, pretože zanikla trestnosť činu (spáchanie skutku od 15.06.2008 do 02.09.2009). Zo správy OO PZ PE súd zistil, že odsúdený v dobe rozhodnej pre zahladenie odsúdenia nespáchal žiadny trestný čin ani priestupok. Zo správy Obce Nadlice súd zistil, že odsúdený nemal v obci problémy so správaním, jeho vystupovanie na verejnosti bolo slušné, nebol riešený poriadkovou komisiou Obce Nadlice.
Podľa § 92 ods. 1 Trestného zákona, súd môže zahladiť odsúdenie, ak odsúdený viedol po výkone alebo odpustení trestu, alebo po premlčaní jeho výkonu riadny život nepretržite po dobu najmenej a) desať rokov, ak ide o odsúdenie na trest odňatia slobody prevyšujúci päť rokov, b) päť rokov, ak ide o odsúdenie na trest odňatia slobody prevyšujúci jeden rok, c) tri roky, ak ide o odsúdenie na trest odňatia slobody neprevyšujúci jeden rok. Podľa § 92 ods. 4 Trestného zákona, doba uvedená v odseku 1 sa v prípade, že sa u podmienečne prepusteného a podmienečne prepusteného s dohľadom má za to, že trest bol vykonaný dňom, keď odsúdený bol podmienečne prepustený, spravuje dĺžkou skutočného výkonu trestu. Ak bol trest zmiernený rozhodnutím prezidenta Slovenskej republiky, spravuje sa dĺžkou trestu takto zmierneného. Podľa § 93 ods. 1 Trestného zákona, ak bolo odsúdenie zahladené, hľadí sa na páchateľa, ako keby nebol odsúdený. Podľa § 470 ods. 1 Trestného poriadku, o zahladení odsúdenia rozhoduje predseda senátu okresného súdu, v ktorého obvode odsúdený v čase podania návrhu má bydlisko alebo kde naposledy mal bydlisko. Súd pri posudzovaní splnenia zákonných podmienok pre zahladenie odsúdenia musí dôsledne skúmať, či odsúdený viedol po výkone trestu (odpustení trestu alebo premlčaní jeho výkonu) nepretržite riadny život najmenej počas doby stanovenej Trestným zákonom. V prípade odsúdeného je rozhodná doba tri roky a táto začala plynúť dňom nasledujúcim po výkone trestu odňatia slobody v tejto veci, t.j. dňom 19.07.2005 a uplynula dňom 19.07.2008. Keďže odsúdený sa v dobe rozhodnej pre zahladenie odsúdenia nedopustil priestupku a ani trestného činu, splnil podmienku vedenia riadneho života podľa § 92 ods. 1 písm. c/ Trestného zákona, a preto súd rozhodol tak, ako je uvedené vo výroku tohto uznesenia. Poučenie: Proti tomuto uzneseniu možno podať sťažnosť do 3 (troch) pracovných dní odo dňa jeho oznámenia cestou tunajšieho súdu na Krajský súd v Trenčíne. Sťažnosť má odkladný účinok.

